অবাধ ও সুষ্ঠু সিটি নির্বাচন চায় যুক্তরাষ্ট্র ও যুক্তরাজ্য
বাংলাদেশে অবাধ ও সুষ্ঠু সিটি নির্বাচন চায় মার্কিন যুক্তরাষ্ট্র ও যুক্তরাজ্য। পশ্চিমা এই দুই দেশ সিটি নির্বাচনের প্রাক্কালে পৃথকভাবে আশা করে যে, নির্বাচন উৎসবমুখর ও শান্তিপূর্ণ হোক যাতে ভোটাররা স্বাধীনভাবে তাদের ভোটাধিকার প্রয়োগ করতে পারেন।







যুক্তরাষ্ট্র তাদের ফেসবুক পেজে দেয়া এক বিবৃতিতে এবং ঢাকায় ব্রিটিশ হাইকমিশনার রবার্ট ডিকসন সাংবাদিকদের প্রশ্নের জবাবে এমন অভিমত ব্যক্ত করেছেন। ব্রিটিশ হাইকমিশনার ব্রেক্সিট নিয়ে ব্রিফ করতে সাংবাদিকদের সঙ্গে মতবিনিময়ের আয়োজন করেছিলেন। 




যুক্তরাষ্ট্রের ফেসবুক পেজে বলা হয়েছে, আমরা ঢাকার জন্য একটি শান্তিপূর্ণ ও অংশগ্রহণমূলক সিটি কর্পোরেশন নির্বাচন কামনা করছি। শান্তিপূর্ণ নির্বাচন ও অর্থনৈতিক সমৃদ্ধি হাতে হাত রেখে চলে।
দুই সিটিতে প্রতিদ্বন্দ্বিতাকারী প্রধান দুই দলের চার প্রার্থীর সঙ্গে দেখা করেছেন যুক্তরাজ্যের হাইকমিশনার। তাদের সঙ্গে আলোচনার পর অবাধ ও সুষ্ঠু নির্বাচন নিয়ে তার প্রত্যাশা জানতে চাইলে, রবার্ট ডিকসন বলেন, চার প্রার্থীর সঙ্গে আমি কথা বলেছি। আলোচনা করেছি নির্বাচন কমিশনের কর্মকর্তাদের সঙ্গে। নির্বাচন নিয়ে অনেকের সঙ্গে আমার কথা হয়েছে। নিঃসন্দেহে এটি বাংলাদেশের জন্য এক কৌতূহলোদ্দীপক আর গুরুত্বপূর্ণ মুহূর্ত। এটা একটি বৃহৎ নির্বাচন যেখানে ৫০ লাখের বেশি ভোটার গণতান্ত্রিক অধিকার চর্চার সুযোগ পাবেন। আমি আশা করব, জনগণ উৎসবমুখর ও শান্তিপূর্ণ পরিবেশে অবাধে এবং সুষ্ঠুভাবে ভোট দিতে পারবেন। আর ভোটের ফলাফল হবে সুষ্ঠু ও স্বচ্ছ প্রক্রিয়ায় যেখানে জনমতের প্রতিফলন ঘটবে। শনিবারের নির্বাচন কেমন হচ্ছে তা নিয়ে কূটনীতিক সম্প্রদায়ের অন্যদের সঙ্গে আমিও দেখব।
ঢাকায় বিভিন্ন দেশের ক‚টনীতিকেরা গত বুধবার রবার্ট ডিকসনের বাসায় একটি বৈঠক করেন, যা নিয়ে জল্পনা রয়েছে। এ নিয়ে জানতে চাইলে যুক্তরাজ্যের হাইকমিশনার বলেন, বিভিন্ন শ্রেণির লোকজনের সঙ্গে দেখা করাটা কূটনীতিকদের স্বাভাবিক কাজের অংশ। গত বুধবার যে বৈঠক হয়েছে, তাতে বাংলাদেশের অন্যান্য বিষয়ের পাশাপাশি নির্বাচন নিয়েও আলোচনা হয়েছে।
অবাধ ও সুষ্ঠু নির্বাচন নিশ্চিত করার স্বার্থে যুক্তরাজ্যের হাইকমিশনার সবার জন্য সমান ক্ষেত্র নিশ্চিত করার ওপর জোর দেন। তিনি আশা প্রকাশ করেন সিটি কর্পোরেশন নির্বাচন সন্ত্রাসমুক্ত হবে। আর গণতান্ত্রিক প্রক্রিয়ার ক্ষেত্রে বাংলাদেশসহ কোথাও সহিংসতার জায়গা থাকতে পারে না।

বাংলাদেশে অবাধ ও সুষ্ঠু সিটি নির্বাচন চায় মার্কিন যুক্তরাষ্ট্র ও যুক্তরাজ্য। পশ্চিমা এই দুই দেশ সিটি নির্বাচনের প্রাক্কালে পৃথকভাবে আশা করে যে, নির্বাচন উৎসবমুখর ও শান্তিপূর্ণ হোক যাতে ভোটাররা স্বাধীনভাবে তাদের ভোটাধিকার প্রয়োগ করতে পারেন।